রাজ্যজুড়ে জাঁকিয়ে শীত, এক ধাক্কায় পারদ পতন

ওয়েবডেস্ক-  নভেম্বরে হালকা ঠান্ডা, ঘূর্ণিঝড়, নিম্নচাপের দাপটে খেল দেখাতে পারেনি শীত (Winter Update)। তবে এবার পুরোদমে ব্যাটিং শুরু করতে একদম রেডি। আজ থেকেই বঙ্গে জাঁকিয়ে শীত। এখন বৃষ্টির কোনও পূর্বাভাস নেই। সেই সঙ্গে  আবহাওয়া শুষ্ক থাকবে দক্ষিণবঙ্গে (South Bengal Weather)। ফলে পুরোদমে শীত উপভোগ করতে পারবে বঙ্গবাসী। কলকাতা (Kolkata) ও পার্শ্ববর্তী অঞ্চলে পারদ নামল ১৪ ডিগ্রির ঘরে। সর্বনিম্ন তাপমাত্রা ১৪.৫ ডিগ্রি সেলসিয়াস, যা স্বাভাবিকের চেয়ে ২.১ ডিগ্রি কম।

আবহাওয়া দফতরের পূর্বাভাস অনুযায়ী, শীতের দাপট আরও বাড়বে দক্ষিণবঙ্গের জেলাগুলিতে। সেই সঙ্গে বাড়বে কুয়াশা। দক্ষিণবঙ্গের দুই ২৪ পরগনা, পূর্ব ও পশ্চিম মেদিনীপুর, হুগলি, হাওড়া, ঝাড়গ্রাম, পুরুলিয়া, বাঁকুড়া, পূর্ব ও পশ্চিম বর্ধমান, বীরভূম, মুর্শিদাবাদ ও নদিয়াতে শীতের তীব্রতা বাড়বে। কুয়াশাও বাড়বে। তবে বেলা বাড়ার সঙ্গে সঙ্গে কুয়াশার প্রভাব কেটে যাবে। শীতের দাপট বাড়ার সঙ্গে সঙ্গে কলকাতার ন্যূনতম তাপমাত্রা ১৫ ডিগ্রির নিচে নামতে পারে বলেই মনে করছেন আবহবিদেরা। পশ্চিমাঞ্চলের জেলাগুলিতে শীতের দাপট আরও বাড়বে। পুরুলিয়া, বাঁকুড়া, ঝাড়গ্রাম, বীরভূমের মতো জেলাগুলিতে কনকনে ঠান্ডা পড়বে। পশ্চিমের জেলাগুলোতে সর্বনিম্ন তাপমাত্রা পৌঁছতে পারে ১০-১২ ডিগ্রি সেলসিয়াসে। দক্ষিণবঙ্গের সব জেলাতেই স্বাভাবিকের নিচেই থাকবে তাপমাত্রা। আগামী সাত দিনে আরও ঠান্ডা বাড়তে পারে বলেই পূর্বাভাস আবহাওয়া দফতরের।

আরও পড়ুন- রবিবার মেট্রোর সময়সূচিতে বদল, সকাল সকাল পরিষেবা, প্রথম মেট্রো কখন?

অন্যদিকে উত্তরবঙ্গের জেলাগুলিতে শীতের দাপট বাড়ছে। দার্জিলিং ও কালিম্পং–এর মতো পার্বত্য এলাকাতে শীতের তীব্রতা আরও বাড়বে। সকালে একাধিক এলাকায় ঘন কুয়াশা জন্য দৃশ্যমানতা কম থাকবে। কোচবিহার জলপাইগুড়ি ও আলিপুরদুয়ারে কুয়াশার দাপট বেশি থাকবে। উত্তরবঙ্গেও বৃষ্টির সম্ভাবনা নেই। আগামী ৪৮ ঘণ্টায় উত্তরবঙ্গে তাপমাত্রার বড়সড় কোনও পরিবর্তনের সম্ভাবনা নেই ।

দেখুন আরও খবর-